ระวังหุ้นเดี้ยงศึกค่าเงินบาทไล่ทุนต่างชาติ
เอเซีย พลัส ออกโรงเตือนนักลงทุนจับตาค่าเงินบาทใกล้ชิด เตือนอ่อนลงเมื่อไร เงินทุนต่างชาติเผ่นจากไทย
30 มี.ค. 2555

เอเซีย พลัส ออกโรงเตือนนักลงทุนจับตาค่าเงินบาทใกล้ชิด เตือนอ่อนลงเมื่อไร เงินทุนต่างชาติเผ่นจากไทย
นักวิเคราะห์บริษัทหลักทรัพย์ เอเซีย พลัส แนะนำให้นักลงทุนในตลาดหุ้นต้องติดตามอัตราแลกเปลี่ยนอย่างใกล้ชิด เพราะหากเงินบาทอ่อนค่าลงก็อาจทำให้กลายเป็นจุดกลับทิศทางของปริมาณเงินทุนต่างประเทศไหลเข้าได้ เป็นแรงกดดันราคาหุ้น
“ความเห็นที่แตกต่างจากของ รมว.คลัง กับผู้ว่าการธนาคารแห่งประเทศไทย หรือ ธปท. เรื่องค่าเงินบาท อาจนำมาซึ่งความผันผวนของอัตราแลกเปลี่ยน”
ฝ่ายวิจัยแนะนำให้นักลงทุนที่ไม่มีข้อจำกัดในเรื่องสัดส่วนการถือหุ้นเงินสดในพอร์ต ถือหุ้นในสัดส่วน 40% โดยขายทำกำไรหุ้นที่ปรับขึ้นมาแตะมูลค่าพื้นฐาน หรือเหลือโอกาสปรับขึ้นน้อย 
นับตั้งแต่ช่วงต้นปี 2555 จนถึงปัจจุบัน พบว่ามีเงินทุนจากต่างประเทศไหลเข้าสู่ตลาดพันธบัตร 2.95 แสนล้านบาท และไหลเข้าสู่ตลาดหุ้น 7.9 หมื่นล้านบาท ทำให้เงินบาทแข็งขึ้น 2.57% จาก 31.54 บาท เป็น 30.73 บาท
ทั้งนี้ จากการศึกษาความสัมพันธ์ พบว่าค่าเงินบาทที่แข็งค่าขึ้นทุกๆ 0.10 บาทต่อเหรียญสหรัฐ จะถูกสนับสนุนด้วยเม็ดเงินไหลเข้าตลาดพันธบัตร 1.92 หมื่นล้านบาท และตลาดหุ้น 4,680 ล้านบาท 
ทางด้านหุ้นไทยวันที่ 29 มี.ค.ที่ผ่านมา ดูดีกว่าตลาดเอเชีย แม้ว่าดัชนีมีความผันผวนสูงถึง 11 จุด และสุดท้ายยังสามารถปิดเหนือ 1,200 จุด ที่ระดับ 1,203 จุด ลดลงเพียง 0.10 จุด มูลค่าซื้อขายเบาบาง 26,957 ล้านบาท โดยต่างชาติซื้อต่อเนื่อง 1,693 ล้านบาท แต่ขายหนักมือในตลาดตราสารหนี้ถึง 6,122 ล้านบาท